Rehoboth hou asem op - Local News - Windhoek Express
Monday, August 03rd, 2020 17:50:18
Gemors wat oral rondlê is een van talle probleme in die dorp. Foto: Facebook
Yolanda Nel Inwoners van Rehoboth sit steeds met hul hande in hul hare met talle probleme wat steeds nie aangespreek word nie.
Een van die groot kwessies is dat die dorpsraad beplan om inwoners se rekeninge weens uitstaande betalings op te skort, al het inwoners vooruitbetaalde meters.
“Die dorspraad blok die meternommers dat ons nie kan krag of water koop nie, al is dit vooruit betaal,” het Rudi van Wyk op Facebook geskryf.
Volgens hom het sowat helfte van Rehoboth se inwoners nie toegang tot lopende water nie. “Drie kinders is sedert Augustus verlede jaar dood weens huise wat brand en wat nie geblus kan word nie omdat daar nie water is nie,” het hy aan Windhoek Express gesê.
Hy sê voorts inwoners is raadop en moedeloos. “Dit raak net nooit beter nie.”
’n Video is verlede jaar op die Facebook-blad Reality Check geplaas wat ’n aanduiding is van die talle probleme wat sonder oplossings voortduur. In die video sê Rudi dat Rehoboth tans in ’n politieke oorlog vasgevang is.
“In Rehoboth is politiek die rede waarom menseregte geskend word. Werkloosheid seëvier en inwoners sit sonder water, sowel as met ’n rioolstelsel wat nie in werkende toestand is nie. Daar is gevalle waar die waterrekeninge hoër is as die eiendom wat hulle besit,” sê hy.
In Blok E wys die video ’n rioolprojek wat nooit voltooi is nie. “Die projek is al vyf jaar gelede net so gelos,” sê hy.
Benewens die vullis wat oral gestort is, kan die sand ook inval, wat ’n gevaar is , veral vir kinders wat hier speel. “Siektes kan hier broei en dit hou ‘n gesondheidsrisiko vir almal in.”
Volgens Rudi moet inwoners saam met die dorpsraad staan om die dorp weer op die been te bring. “Ons hande is afgesny. Hier word net niks gedoen nie.”
Geen terugvoer is van die dorpsraad rakende hierdie kwessies ontvang nie.
Windhoek • yolanda[email protected] to arguments heard this morning, internet access is a basic human right.This was stated during a public hearing by the Communications Regulatory...